ANEXA VI

Fondul fiduciar regional al Uniunii Europene ca răspuns la criza siriană („fondul Madad”)

Fondurile fiduciare specializate ale UE sunt instrumente destinate să asigure un grad maxim de eficiență, coerență, vizibilitate, flexibilitate și rapiditate în mobilizarea sprijinului/acțiunii UE prin intermediul diferitelor instrumente financiare și în diferite țări. Aceste considerații au convins legiuitorii Uniunii Europene să modifice Regulamentul financiar al UE, care îi permite în prezent Comisiei să instituie și să gestioneze fonduri fiduciare ale UE. Această abordare prezintă următoarele avantaje:

Eficiență și coerență: în timp ce alte fonduri fiduciare deja existente au o dimensiune exclusiv națională sau infranațională, Fondul fiduciar regional al Uniunii Europene ca răspuns la criza siriană („Fondul fiduciar Madad”) este singurul instrument de finanțare al UE cu un domeniu de aplicare cu adevărat regional care răspunde unei crize regionale. De acest fond beneficiază nu doar Siria, ci și Turcia, Libanul, Iordania, Irakul, Egiptul și, de asemenea, țările afectate din Balcanii de Vest. Astfel, UE poate oferi un sprijin mai bine direcționat și mai coerent, evitându-se fragmentarea ineficientă de care suferă deseori eforturile de asistență internațională.

Vizibilitatea europeană: fondul fiduciar al UE, la care pot contribui statele membre și părți terțe, sporește considerabil vizibilitatea UE și a statelor membre, deseori inexistentă în cazul contribuțiilor în bloc ale UE la Organizația Națiunilor Unite, la Banca Mondială și la alte fonduri fiduciare. Sporind vizibilitatea Europei în contextul unei crize, fondul fiduciar al UE consolidează influența politică pe teren a statelor membre și a instituțiilor Uniunii. Acesta este un instrument important de diplomație publică (un „drapel unic”) în raporturile cu beneficiarii și cu alți actori.

Coordonare: fondul fiduciar facilitează în mod considerabil implicarea altor factori. Acesta permite cumularea contribuțiilor de la bugetul UE, de la statele membre și de la alți donatori, publici sau privați, consolidând astfel puterea financiară în interesul beneficiarilor săi. În mare măsură, structura sa de guvernanță reflectă contribuțiile vărsate. Donatorii bilaterali și de alt tip au un cuvânt de spus în stabilirea priorităților fondului fiduciar.

Flexibilitate: fondul fiduciar combină o gamă largă de modalități de finanțare (granturi, sprijin bugetar, cooperare delegată etc.), adaptate la fiecare țară și la fiecare sector. La cererea donatorilor și sub rezerva aprobării de către consiliul său de administrație, fondul fiduciar poate crea mecanisme de finanțare separate în funcție de necesități, care să permită, de exemplu, separarea geografică a fondurilor (de exemplu, pentru Turcia, pentru un stat din Balcanii de Vest etc.). De asemenea, întrucât această criză fără precedent continuă să evolueze, consiliul de administrație al fondului fiduciar poate transfera fonduri între țări și în cadrul aceleiași țări mult mai rapid decât era posibil în cazul instrumentelor planificate în prealabil ale UE.

Rapiditate: în fine, fondul fiduciar al UE asigură acordarea rapidă a ajutorului prin utilizarea unor proceduri accelerate de contractare și plăți, apelând la dispozițiile din Regulamentul financiar al UE aplicabile în situații de criză. În locul procedurilor îndelungate de achiziții publice și de cereri de propuneri, partenerii sunt contactați direct și reacționează propunând proiecte cuprinzătoare care pot fi adoptate de consiliul de administrație în orice moment. Dintre primele programe, adoptate în cadrul reuniunii din 29 mai 2015 a consiliului de administrație, aproape toate au fost contractate și sunt în curs de execuție. Rezerva de proiecte pregătite să beneficieze de finanțare de îndată ce vor fi disponibile fonduri este de ordinul a 440 de milioane EUR.

CONTEXT

Necesar care nu a fost încă acoperit: după 9 luni, nu s-au acoperit decât 40 % din apelurile de fonduri lansate de ONU în contextul crizei refugiaților. În 2015, deficitul de finanțare global se ridică la aproximativ 4 miliarde EUR, dintre care 1,5 miliarde EUR sunt necesare pentru reziliența pe un termen mai lung, educație și mijloace de subzistență, iar restul pentru a răspunde nevoilor umanitare pe termen scurt. Se așteaptă ca UE și statele membre să acopere jumătate din acest deficit (ceea ce corespunde participării noastre „tradiționale” la ajutorul acordat la nivel mondial).

Actuala finanțare a fondului fiduciar al UE: până în prezent, UE a efectuat contribuții inițiale în valoare de 38 de milioane EUR, realimentări mai importante fiind planificate în cursul anului 2015 și în anii următori. Italia a contribuit cu 3 milioane EUR. Germania s-a angajat să contribuie cu 5 milioane EUR. UE se pregătește să contribuie cu o sumă suplimentară de 100 milioane EUR până la sfârșitul anului 2015. Numai în cursul primului an vor fi mobilizate, astfel, aproximativ 150 de milioane EUR pentru fondul fiduciar. Totuși, având în vedere nevoile identificate pe teren și rezerva impresionantă de proiecte, în valoare de 440 de milioane EUR, necesarul de finanțare este mult mai important.

Complementaritatea cu alte acțiuni ale UE: în țările beneficiare, fondul fiduciar al UE se axează pe reziliența pe un termen mai lung, pe educație și pe mijloace de subzistență (cum ar fi locurile de muncă, învățământul și infrastructura de bază), și nu pe ajutorul umanitar de urgență imediată (de exemplu, alimente și apă). Ajutorul umanitar acordat prin intermediul ICNUR, PAM, CICR și al ONG-urilor continuă să fie gestionat de ECHO și finanțat la nivel bilateral, dar face obiectul unei strânse coordonări între ECHO și fondul fiduciar al UE.

Activitățile fondului fiduciar sunt foarte strâns coordonate cu alte programe de ajutor și mecanisme de punere în comun existente, pentru a se evita suprapunerile și concurența pentru finanțare, în special cu Fondul fiduciar pentru redresarea Siriei, care operează din Gaziantep (un oraș turc aflat la 60 km de Alep), cu Fondul fiduciar al Băncii Mondiale pentru Liban și cu mecanismele Băncii Mondiale și ale ONU din Iordania. De asemenea, Fondul fiduciar își adaptează deciziile în funcție de orientările emise de cadre multilaterale, cum ar fi planul regional pentru refugiați și rezistență al ONU și rezultatele altor foruri și conferințe internaționale (conferințele donatorilor organizate în Kuweit, G 7 etc.).